Ĩ na tä kua tä,
Teusömo wi ĩ a sai ha Teusö a na sitipa kökö totoma sinomo pa töpö satehe epii töpönö sitipa kökö titipatima.
Sitipa kökö titipa tä,
ĩ tä kotö ha Jesus a loiki nö,
ĩ töpö na a mamo tetetioma.
Sitipa kökö satehe epii kökö thapo wi ĩ töpönö sitipa kökö satehe epii kökö titipama.
Kökö titipa soa tä,
peanopö a nomaso noai,
ĩ pusopö a wani waloköma.
A waloiki nö,
kama hai ĩ wani tä mi kutenö,
sitipa kökö wai noa mi ipii,
polakapi pätawö,
ĩ sitipa kökö wai titia päköma.
Ĩ kökö wai titio päki ha,
Jesus anö kama kai a hua sinomoti wi ĩ töpö nakalö nö,
ĩ töpö na a hapalo nö,
‑“Ki suö tänö sitipa kökö polakapi kökö wai totoköma maaki,
Teusö aiki,
‘Ĩ kökö kua apa satia apa kule’ ĩ na Teusö a pi kuu kule” kamakö na ĩ na sa kuu pitilimo opa kule.
Ai töpönö sitipa kökö satehe epii kökö thapo kutenö,
sitipa kökö satehei kökö titia päköma.
Kama töpö hai ĩ sitipa kökö kuo opa soama.
Ki suö tä lö kui,
ĩ a wani honimo opa maaki,
kama hai ĩ sitipa kökö wai pewö titiköma.
Kama hai ĩ nii tä wai naka wi ĩ sitipa kökö wai pewö titiköma‑ ĩ na Jesus a kuuma.